Premierminister Benjamin Netanyahu påstår, at USA er helt med på idéen om, at Israel annekterer Jordandalen.

Netanyahu ved, at FN ikke vil acceptere Israels annektering af Jordan-dalen. Derfor søger Netanyahu accept i USA.

Jamal Juma, palæstinenser

Jordandalen er det mest frugtbare område på Vestbredden, som Israel besatte i 1967. Det dækker en fjerdedel af den besatte Vestbred og ligger på grænsen til Jordan.

Jamal Juma, national koordinator for Stop The Wall-kampagnen på Vestbredden, er ikke overrasket, hvis USA snart officielt anerkender Israels ret til at annektere Jordandalen.

– Netanyahu ønsker at gøre det legitimt at stjæle det palæstinensiske hjemland og derved forhindre en palæstinensisk stat i at blive oprettet. Han ved, at han ikke får denne accept fra FN eller gennem international lovgivning, så han søger accept fra USA, siger han til Arbejderen.

Jamal Juma besøgte Danmark i 2012.

>> Læs interviewet med Jamal Juma her

Israels østlige grænse

USA's accept af Israels krav på Jordandalen skal være fremkommet under en telefonsamtale mellem Netanyahu og USA's præsident Donald Trump i forrige uge.

Her opfordrede Netanyahu til, at "USA anerkender Jordandalen som et strategisk område, der udgør Israels østlige grænse".

Netanyahu – der i sidste måned officielt blev tiltalt i tre korruptionssager – kom med udtalelserne mandag i sidste uge under et besøg i byen Askelon.

– Historiske muligheder skal udnyttes. Vi talte indgående om de historiske muligheder, der ligger foran os i de kommende måneder, blandt andet om at oprette Jordandalen som Israels anerkendte østlige grænse, sagde Netanyahu ifølge dagbladet Times of Israel og tilføjede, "at ting, vi kun kunne drømme om, nu er mulige at realisere".

>> LÆS OGSÅ: Israels kommunister: Netanyahu må væk!

Netanyahu lovede under valgkampen i september, at han straks ville annektere Jordandalen, hvis han blev genvalgt. Hans rival Benny Gantz fra Blå og Hvid-koalitionen går også ind for at annektere Jordandalen.

De to tørner i øvrigt atter sammen ved et parlamentsvalg den 2. marts 2020.

USA-ja til annektering?

Ifølge den palæstinensiske netportal electronicintifada.net har Israel i et par år udført en "stille etnisk udrensning" i Jordandalen og fjernet mange palæstinensiske beboere.

Foreløbigt har Donald Trump ikke udtalt sig om, hvorvidt USA vil anerkende Israels ret til at annektere Jordandalen. Men ifølge israelske Jerusalem Post er det kun et spørgsmål om tid.

Også Fathi El-Abed, formand for Dansk-Palæstinensisk Venskabsforening, tror, at USA vil anerkende Israels annektering af Jordandalen "engang i januar 2020".

– Netanyahu har arbejdet på det i lang tid. Det hele spiller sammen med det israelske parlamentsvalg den 2. marts næste år, siger han til Arbejderen. Netanyahu lovede, at Israel ville annektere Jordandalen, hvis han vandt sidste valg.

Men på grund af den mudrede parlamentariske situation efter sidste valg, hvor ingen fik flertal i Knesset, er valgløftet udskudt til marts, hvor Israel afholder det tredje parlamentsvalg på et år.

Israels sande ven

I november annoncerede USA's udenrigsminister Mike Pompeo, at Washington anerkender de israelske bosættelser på Vestbredden, Østjerusalem og Golanhøjderne, og at de er i "fuld overensstemmelse med international lov", lød det fra Pompeo ifølge TV-stationen CNN.

Præsident Trump talte den 7. december på den årlige landskonference for Israeli-American Council i Florida, USA.

– Den jødiske stat har aldrig haft en bedre ven i Det Hvide Hus end undertegnede, sagde Donald Trump ifølge dagbladet Washington Post og tilføjede, at "i modsætning til andre politikere holder jeg mine løfter".

USA-ja til bosættelser

Donald Trump anerkendte i sin tale også Israels ret til at bygge bosættelser.

– International lov forbyder ikke israelske bosættelser på Vestbredden, sagde Donald Trump og blev afbrudt af råb fra salen: "Four more years" (fire år mere, red.)

>> LÆS OGSÅ: USA vil droppe et selvstændigt Palæstina

Jamal Juma advarer mod den israelsk-amerikanske alliance.

– Efter at have anerkendt Jerusalem som Israels hovedstad og den israelske suverænitet over Golanhøjderne og bosættelserne er det ikke et problem for Netanyahu at få godkendelse til at annektere Jordandalen, siger han og tilføjer, at USA blot skader "sin troværdighed ved at undergrave international lov og FN's resolutioner.

18. maj 2018 flyttede USA sin ambassade fra Tel Aviv til Jerusalem.

Trump: Elsk Israel

I talen pralede Donald Trump med, at USA ikke længere sender penge til den palæstinensiske myndighed (PA) på Vestbredden. Pengene bliver ifølge Trump anvendt til at finansiere terror gennem de tilskud, som PA giver til nuværende og tidligere palæstinensiske, politiske fanger i israelske fængsler og deres familier.

>> LÆS OGSÅ: USA's plan for Det Nye Palæstina

Donald Trump sluttede sin tale af med at skose "visse amerikanske jøder, der ikke elsker Israel nok".

– Vi bliver nødt til at få befolkningen i vores land til at elske Israel mere, fordi det jødiske folk er et storslået folkeslag, sagde Trump.